A nemzeti "A" válogatottban a jugoszlávok ellen mutatkozott be 1977-ben. Ebben az évben még Uruguay ellen volt a csapat tagja, majd két évig egyáltalán nem játszott a nemzeti együttesben. 1980-ban viszont hat meccsen is szerepelt, valamint tagja volt az Eb-győztes válogatottnak, ráadásul ebben az évben meglőtte első gólját nemzeti színekben, Svájc ellen.1981-ben az NSZK mind a tizenegy mérkőzésén játszott, ebből nyolc győzelemmel, három pedig (az Argentína és a Brazília elleni két összecsapás) vereséggel zárult. Ebben az évben is szerzett gólt Magath, méghozzá az osztrákok elleni vb-selejtezőn. A vb-n 4 meccsen szerepelt, Algéria, Chile, Ausztria és Franciaország ellen. A csapat végül ezüstérmes lett, az olaszok lettek a világbajnokok. Az 1984-es Eb-keretnek nem volt a tagja, az 1986-os vb-n viszont ott volt, 5 meccsen (köztük a döntőn) is játszott, mely pályafutása utolsó válogatott mérkőzése volt. Utolsó válogatott gólját 1985-ben lőtte Máltának. 43 mérkőzésen 29-en nyert, négyen döntetlent játszott, 10 alkalommal pedig vereséget szenvedett a nemzeti együttes, amikor Magath is játszott. Ebből a 43 találkozóból 19 barátságos, 12 vb-selejtezős, 10 világbajnoki, kettő pedig Eb-selejtezős mérkőzés volt.